Enid Blyton

**Enid Mary Blyton** (1897–1968) var en engelsk barnebokforfatter, blant annet kjent for fortellingene om Noddy og for de 21 bøkene i Fem-serien. I alt skal hun ha skrevet mer enn 700 barnebøker og  noveller.

## Liv
Hun vokste opp i Londons forsteder, med en far som forlot familien da hun var i tenårene. Uoverensstemmelser med moren gjorde at Enid selv flyttet ut kort tid etter. Hun var en dyktig pianist som ung, men avbrøt musikkutdannelsen for å utdanne seg til lærer.

Hun giftet seg i 1924 med Hugh Alexander Pollock (1888–1971), som arbeidet i hennes forlag. Ekteparet ble skilt i 1943; samme år giftet hun seg på nytt med legen Kenneth Fraser Darrell Waters, som hun hadde hatt et forhold til i to år. Hun ble enke i 1967, fikk like etter Alzheimers sykdom, og døde på pleiehjem året etter. Hun hadde to døtre med sin første ektemann, og de har svært ulike oppfatning om moren. Eldstedatteren Gillian har et positivt bilde av moren, mens yngstedatteren Imogen er kritisk: «The truth is Enid Blyton was arrogant, insecure, pretentious, very skilled at putting difficult or unpleasant things out of her mind, and without a trace of maternal instinct. As a child, I viewed her as a rather strict authority. As an adult I pitied her.» Imogen har skrevet en biografi om moren.

## Forfatterskap
Hun debuterte i 1922 med barnediktsamlingen *[[Child Whispers]]*, og etablerte seg raskt som en effektiv bidragsyter til ulike magasin og tidsskrifter. I den tidligste delen av forfatterskapet handlet det ofte om alver, feer og lignende eventyrfigurer.

Forfatterskapet inneholder mange sjangre: gjenfortellinger, fagbøker og fortellinger. Fortellingene kan grupperes i tre grupper etter sine miljø: light fantasy med alver og feer, kostskole-fortellinger og barnedetektiv- og adventurefortellinger. De mest kjente bøkene i fantasysjangeren er *[[The Faraway Tree]]*-serien på fire bøker (1939–1951). Blant kostskolebøkene er mange lagt til kostskoler kalt enten Malory Towers eller St Clare's.

Hennes bøker om barnedetektiver og barn på spennende eventyr er samlet i serier som Fem-serien, De fem detektivene, Det hemmelige S og Eventyrbøkene.

Den første av de 24 bøkene om Noddy utkom i 1949. Noddy er en trefigur som bor i Lekeland, sammen med eventyrfigurer og antropomorfe dyr. Det har vært produsert flere serier med barnetv-program om Noddy, de første allerede i 1955.

Bøkene har svært stor utbredelse, men allerede mens hun levde ble bøkene vurdert kritisk. Kritikken var både stilistisk og rettet mot verdisyn og holdninger i bøkene. Blytons bøker har blitt kritisert for å ha et begrenset ordforråd og svært enkle setninger, formelpreget handling og stereotype karakter. Samtidig er det også pekt på at denne enkelheten kan ha bidratt til populariteten og utbredelsen. Kritikere har også pekt å at bøkene er rasistiske, kjønnsdiskriminerende, preget av fremmedfrykt, nedlatenhet overfor arbeiderklassen og ukritisk gjenspeiler fordommene i hennes egen oppvekst. Særlig er det pekt på at det å være *fremmed*, eller særlig sigøyner, var tilstrekkelig til å være en mistenkelig person, og sannsynligvis en forbryter. Mange av bøkene har flere tiår senere blitt gitt ut i reviderte versjoner hvor spor av fremmedfrykt, kjønnsdiskriminering og referanser til fysisk avstraffelse er omskrevet eller fjernet.

## Bøker på norsk
Det første årstallet angir når boken første gang kom ut på norsk.
* 1930: *Barnas bok om Jesus*, Nomi forlag
* 1950: *Pipp og hans verden*, Damm
* 1955: *Lagunens hemmelighet*, Damm
* 1957: *Det hemmelige S*, Damm
* 1957: *Det hemmelige S gir seg ikke*, Damm
* 1958: *Fem på Kirrinøya*, Damm
* 1958: *Fem på skattejakt*, Damm
* 1958: *Fem på smuglerjakt*, Damm
* 1958: *Fem på tyvejakt*, Damm
* 1959: *Pipp og svalene*, Damm
* 1959: *Fem redder en hemmelighet*, Damm
* 1959: *Fem går i fellen*, Damm
* 1959: *Fem i knipe*, Damm
* 1960: *Godnatthistorier*, Damm
* 1960: *Fem følger et spor*, Damm
* 1960: *Fem og den mystiske heia*, Damm
* 1961: *Fem befrir flygerne*, Damm
* 1961: *Fem i fare*, Damm
* 1961: *Nye godnatthistorier*, Damm
* 1961: *Barnas bok fra Bibelen*, Nomi forlag
* 1962: *Fem og sjørøverskatten*, Damm
* 1963: *Fem løser en gåte*, Damm
* 1964: *Fem møtes igjen*, Damm
* 1967: *De fem detektivene og mysteriet med den usynlige tyven*, A/S Forlagshuset
* 1968: *Fem og sjørøverskatten*, Damm
* 1968: *Fem gjør et funn*, Damm
* 1969: *De fem detektivene og mysteriet med katten som forsvant*, A/S Forlagshuset
* 1969: *De fem detektivene og mysteriet med den brente hytten*, A/S Forlagshuset
* 1970: *De fem detektivene og mysteriet med det skjulte huset*, A/S Forlagshuset
* 1970: *De fem detektivene og mysteriet med de anonyme brevene*, A/S Forlagshuset
* 1970: *Fem på vandring*, Damm
* 1971: *Den hemmelige øya*, Williams forlag
* 1971: *Fem stopper spøkelsestoget*, Damm
* 1971: *Fem på nye eventyr*, Damm
* 1972: *Det hemmelige S på sporet*, Damm
* 1974: *Det hemmelige S går på*, Damm 
* 1974: *Det mystiske fjellet*, Damm 
* 1975: *Det hemmelige S og grottemysteriet*, Damm 
* 1975: *Det mystiske skipet*, Damm 
* 1976: *Det hemmelige S løser en gåte*, Damm 
* 1976: *Den mystiske elven*, Damm 
* 1977: *Spilloppmakere på pensjonatskole* (Junior-pocket nr. 13), A/S Hjemmet/Bladforlaget 
* 1977: *Tvillingene i knipe* (Junior-pocket nr. 14), A/S Hjemmet/Bladforlaget 
* 1977: *Tvillingene ordner opp* (Junior-pocket nr. 15), A/S Hjemmet/Bladforlaget 
* 1977: *Lyn og torden på pensjonatskolen*, (Junior-pocket nr. 23), A/S Hjemmet/Bladforlaget 
* 1977: *Tvillingene og Carlottas hemmelighet* (Junior-pocket nr. 24), A/S Hjemmet/Bladforlaget 
* 1977: *Listige planer på pensjonatskolen* (Junior-pocket nr. 28), A/S Hjemmet/Bladforlaget 
* 1984: *Fem reiser til sjøen*, Damm
* 1984: *Slottets hemmelighet*, Damm
* 1985: *Hulenes hemmelighet*, Disney Junior Bokklubb
* 1987: *Fjellets hemmelighet*, Disney Junior Bokklubb
* 1988: *Leketøysfesten*, Damm
* 1989: *Sirkusets hemmelighet*, Disney Junior Bokklubb
* 1989: *Med bror Rev på torget* *: og andre fortellinger*, A/S Forlagshuset 
* 1989: *Bror Kanins hemmelighet: og andre fortellinger*, A/S Forlagshuset 
* 1989: *Bror Kanin og månen* *: og andre fortellinger*, A/S Forlagshuset 
* 1993: *Skipets hemmelighet*, Disney Junior Bokklubb
* 1993: *Hemmeligheten i Spiggy Holes*, Disney Junior Bokklubb
* 1994: *Hulemysteriet*, Disney Junior Bokklubb
* 1996: *Gjetergutten David*, Hermon Forlag

## Ettermæle
Fjernsynsfilmen *[[Enid]]* (2009) var en skildring av hennes liv, med Helena Bonham Carter i hovedrollen. Carter mottok Emmy-prisen for rollen.

Det gis ulike opplysninger om hvor mange språk hun er oversatt til, men det er svært mange. I Frankrike ble Fem-serien svært populær, og det ble skrevet egne oppfølgere på fransk.

Enid Blyton Society ble etablert i 1995.

## Filmatiseringer
Det er laget mange kino- og fjernsynsproduksjoner av bøkene hennes. Både bøkene om Noddy og Fem-serien har vært forelegg for flere filmatiseringer. På 2020-tallet har bokserien *Malory Towers* dannet grunnlaget for en dramaserie som NRK har gitt tittelen *[[Jentene på Malory (TV-serie)|Jentene på Malory]]*.

## Referanser


## Eksterne lenker
* 
* 
*